લાગે છે કે મારા વિદ્રોહનો આ પ્રોપર જવાબ હતો. બાવાજીની આવી બેરુખી જોઈને હું પગથિયાં ઉતરી ગયો. બજારમાં આવી ગયો. મારા દુશ્મન જેવા સિનેમાના એ બોર્ડ ભણી નજર કરી ન કરી ત્યાં જ અમરતલાલ ગંગાજળીયો ભટકાઈ ગયો. એ તો મિત્ર હતો. રાવ તો સાંભળે ને ! મેં રાવ કરી. ત્યારે એણે ‘તહલકાકાંડ’ ખોલ્યો. એણે કહ્યું કે અમને ફિલ્મના સેકન્ડ ક્લાસના બે ફ્રી પાસ મળે. એટલે બાપુએ બોર્ડ મૂકવાની હા પાડી છે. બીજું એક કારણ છે. હમણાં હમણાંની હોટેલમાં ઘરાકી જામી હતી. એમાં એક દિ’ કોઈ ભારે નજરવાળાની નજર પડી હશે, તે આખા દિવસમાં માત્ર સાત જ કપની ઘરાકી. એમાં ય તારો કપ તો મફત ! એટલે બાપુ કહેતા હતા કે સિનેમાનું આ બોર્ડ મૂકવા દઈએ તો ગાલે મેશનું ટપકું કર્યું હોય એમ કોઈની મેલી નજર ના લાગે.